Ο **Γιώργος Γεροντιδάκης** (Αθήνα, 22 Νοεμβρίου 1988) είναι Έλληνας ηθοποιός.

Πρώτα Χρόνια
------------

Γεννήθηκε στις 22 Νοεμβρίου του 1988 στην Αθήνα όπου και μεγάλωσε ενώ κατάγεται από τα Χανιά. Σε ηλικία 9 ετών επιλέχτηκε από το σκηνοθέτη Κώστα Καπάκα για τον πρωταγωνιστικό ρόλο στην ταινία «*Peppermint*» που έκανε πρεμιέρα στους κινηματογράφους το 1999, ενώ απέσπασε αρκετά βραβεία και καλές κριτικές τον επόμενο χρόνο. Εκεί υποδύθηκε τον 11χρονο πρωταγωνιστή της ταινίας, Στέφανο Καρούζο, με την ερμηνεία του ρόλου σε μεγαλύτερη ηλικία να αναλαμβάνει ο Γιώργος Χωραφάς. Μετά την συμμετοχή του στην ταινία συνέχισε την πορεία του ως ηθοποιός συμμετέχοντας σε δουλειές τόσο στην τηλεόραση όσο και στον κινηματογράφο.

Βιογραφικό
----------

### Τηλεόραση

Αμέσως μετά την προβολή της ταινίας εντάχθηκε στο καστ της καθημερινής σειράς της ΕΤ1, «*Στα φτερά του έρωτα*» όπου παρέμεινε μέχρι και το 2003. Παράλληλα τη σεζόν 2001-2002, έπαιξε μαζί με τη Θέμιδα Μπαζάκα και τον Στέλιο Μάινα στην κοινωνική σειρά «*Οι γυναίκες της ζωής της*» στην ΕΤ1. Το 2004, εμφανίστηκε στη δραματική σειρά «*Απόσταση αναπνοής*». Από το 2004 μέχρι το 2007 ήταν μέρος του καστ της καθημερινής σειράς της Έλενας Ακρίτα και του Γιώργου Κυρίτση «*Βέρα στο δεξί*» στο Mega Channel, υποδυόμενος τον έφηβο Διονύση Καλπακλή, τηλεοπτικό γιο του Παύλου Κοντογιαννίδη για τρεις σεζόν. Το 2008, πρωταγωνίστησε μαζί με την Νένα Μεντή στο επεισόδιο "Η Πεθερά Δυτικών Προαστίων" στη σειρά «*Επτά Θανάσιμες Πεθερές*». Από το 2008 μέχρι το 2010 συμμετείχε στην αστυνομική κωμική σειρά «*L.A.P.D.*» ενώ παράλληλα έπαιζε και στις σειρές «*Το σόι μου μέσα*» και «*Ιατρικό Απόρρητο*». Το 2010, έκανε μία guest εμφάνιση στην κωμική σειρά «*Η Οικογένεια Βλάπτει*».

Επέστρεψε τηλεοπτικά, μετά από χρόνια αποχής αφού είχε αποφασίσει να επικεντρωθεί κυρίως στο θέατρο, τη σεζόν 2018-2019 έχοντας έναν από τους πρωταγωνιστικούς ρόλους στην καθημερινή σειρά «*Ο Πρίγκιπας της Φωτιάς*» στο Open TV. Από το 2019 μέχρι και το 2022, υποδυόταν τον Μελέτη Ζωητό στη δραματική σειρά εποχής «*Άγριες Μέλισσες*» στον ANT1.Τη σεζόν 2022- 2024 σειρά Σασμός υποδυόταν τον Λευτέρη / Γιώργος Ορφανού στο ALPHA, 

### Κινηματογράφος

Μετά τη μεγάλη κινηματογραφική επιτυχία «*Peppermint*» ακολούθησε μία συμμετοχή στη ταινία «*Οξυγόνο*» των Παπαθανασίου και Ρέππα, το 2003. Το 2004, πρωταγωνίστησε στην κινηματογραφική παραγωγή «*Αγάπη στα 16*» του Κώστα Χαραλάμπους. Το 2011, συμμετείχε στο δράμα «*Δεμένη κόκκινη κλωστή*» ενώ το 2013 είχε ένα μικρό ρόλο στη βραβευμένη ταινία του Αλέξανδρου Αβρανά «*Miss Violence*». Ακολούθησαν οι συμμετοχές στις παραγωγές «*Οι δεσμώτες*» και «*Meditive*».

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1999-2003 | Στα φτερά του έρωτα | ΕΤ1 | Μάριος Καΐρης | Βασικό Καστ |
| 2001-2002 | Οι γυναίκες της ζωής της | ΕΤ1 | Χάρης Νεοφωτίστου | Πρωταγωνιστικός Ρόλος |
| 2004 | Απόσταση Αναπνοής | MEGA | Μιχάλης | 7 επεισόδια |
| 2004-2007 | Βέρα στο δεξί | MEGA | Διονύσης Καλπακλής | Βασικό Καστ |
| 2008 | Επτά Θανάσιμες Πεθερές | MEGA | Βλάσης Τσαγανός | Επεισόδιο: "Η Πεθερά Δυτικών Προαστίων" |
| 2008-2010 | L.A.P.D. | MEGA | Σάκης | Βασικό Καστ |
| 2009 | Ιατρικό Απόρρητο | ANT1 | Κώστας Ρήγας | 1 επεισόδιο |
| Το σόι μου μέσα | ANT1 | Μανώλο | Πρωταγωνιστικός Ρόλος |
| 2010 | Η Οικογένεια Βλάπτει | MEGA | Άλκης Σπυρόπουλος | 1 επεισόδιο |
| 2018-2019 | Ο Πρίγκιπας της Φωτιάς | OPEN | Μένιος | Πρωταγωνιστικός Ρόλος |
| 2019-2022 | Άγριες Μέλισσες | ANT1 | Μελέτης Ζωητός | Πρωταγωνιστικός Ρόλος |
| 2022-2024 | Σασμός | ALPHA | Λευτέρης / Γιώργος Ορφανός | Πρωταγωνιστικός Ρόλος |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 1999 | Peppermint | Στέφανος Καρούζος |
| 2003 | Οξυγόνο | Τίμος |
| 2004 | Αγάπη στα 16 | Αλέξης Κουτσοπόδης |
| 2011 | Δεμένη κόκκινη κλωστή | Κόγιας |
| 2013 | Miss Violence | αστυνομικός |
| 2014 | Οι δεσμώτες | αρχηγός της επανάστασης |
| 2017 | Illusory - Dreamshade |  |
| Meditive | Γιώργος |

Παραπομπές
----------

1. ↑  «Ο Γιώργος Γεροντιδάκης στα 10 του, πρωταγωνίστησε στη βραβευμένη ταινία Peppermint». 2019-10-11.. Ανακτήθηκε στις 2019-10-11.
2. ↑  «Γιώργος Γεροντιδάκης: Ο «Μελέτης» από τις Άγριες Μέλισσες στην πιο γνωστή τηλεοπτική δουλειά του πριν 14 χρόνια». 2019-10-18.. Ανακτήθηκε στις 2019-10-18. [*νεκρός σύνδεσμος*]
3. ↑  «Κι όμως! Ο Μελέτης από τις «Άγριες Μέλισσες» έπαιζε ως έφηβος στη «Βέρα στο Δεξί»». 2019-10-24.. Ανακτήθηκε στις 2019-10-24.
4. ↑  «Ο Γιώργος Γεροντιδάκης έπαιζε στο Πρίγκιπα της φωτιάς». 2019-10-26.. Ανακτήθηκε στις 2019-10-26.
5. ↑  «Σασμός: Ο Γιώργος Γεροντιδάκης μπήκε στη σειρά και έγινε το απόλυτο viral». 2022-10-07. .